title: Komisijas Īstenošanas regula (ES) 2018/1048 (2018. gada 18. jūlijs), ar ko nosaka gaisa telpas izmantošanas prasības un ekspluatācijas procedūras attiecībā uz veiktspējas navigāciju

text:
                  26.7.2018

                  LV

                  Eiropas Savienības Oficiālais Vēstnesis

                  L 189/3

         KOMISIJAS ĪSTENOŠANAS REGULA (ES) 2018/1048
         (2018. gada 18. jūlijs),
         ar ko nosaka gaisa telpas izmantošanas prasības un ekspluatācijas procedūras attiecībā uz veiktspējas navigāciju
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2008. gada 20. februāra Regulu (EK) Nr. 216/2008 par kopīgiem noteikumiem civilās aviācijas jomā un par Eiropas Aviācijas drošības aģentūras izveidi, un ar ko atceļ Padomes Direktīvu 91/670/EEK, Regulu (EK) Nr. 1592/2002 un Direktīvu 2004/36/EK (1), un jo īpaši tās 8.b panta 6. punktu,
         tā kā:

                     (1)

                     Aviācijas nepārtrauktā izaugsme izvirza pieaugošas prasības pieejamās gaisa telpas izmantošanai, tādējādi palielinot vajadzību to izmantot pēc iespējas efektīvāk un lietderīgāk. Gaisa satiksmes pārvaldības/aeronavigācijas pakalpojumu (ATM/ANS) sniegšana, izmantojot veiktspējas navigāciju (PBN), var radīt drošības, kapacitātes un efektivitātes priekšrocības, optimizējot gaisa satiksmes pakalpojumu maršrutus un instrumentālās pieejas procedūras. Lai sasniegtu šos ieguvumus un uzlabotu Eiropas gaisa satiksmes pārvaldības tīkla veiktspēju, būtu jānosaka saskaņotas gaisa telpas izmantošanas prasības un ekspluatācijas procedūras attiecībā uz PBN.

                     (2)

                     Šo ar PBN saistīto prasību un procedūru pamatā vajadzētu būt noteikumiem, kurus izstrādājusi Starptautiskā civilās aviācijas organizācija (ICAO), un to īstenošanai būtu jābūt saskaņā ar ICAO globālo aeronavigācijas plānu (2) un Eiropas ATM ģenerālplānu (3).

                     (3)

                     Komisijas Īstenošanas regulas (ES) Nr. 923/2012 (4) pielikums un jo īpaši tā SERA.5015. punkta a) apakšpunkts, Komisijas Regulas (ES) Nr. 965/2012 (5) III pielikums un jo īpaši tā ORO.GEN.110. punkta d) apakšpunkts, Regulas (EK) Nr. 216/2008 9. panta 1. punkts, kas īstenots ar Komisijas Regulas (ES) Nr. 452/2014 (6) I pielikumu, un jo īpaši tā TCO.205. punkts pieprasa, lai gaisa kuģi būtu aprīkoti un lidojuma apkalpe būtu atbilstoši kvalificēta darboties paredzētajā maršrutā vai procedūrā. Šīs prasības būtu jāpapildina ar kopējām prasībām par gaisa telpas izmantošanu, norādot attiecīgo lidojuma maršrutu un procedūras.

                     (4)

                     Paredzams, ka PBN īstenošana terminālu manevrēšanas zonās, kurās apgrozās liels skaits gaisa kuģu, saskaņā ar Komisijas Īstenošanas regulas (ES) Nr. 716/2014 (7) prasībām uzlabos pieejas trajektorijas precizitāti un atvieglinās satiksmes sekvencēšanu jau agrākās lidojuma fāzēs, tādējādi ļaujot samazināt degvielas patēriņu un ietekmi uz vidi nolaišanās un ielidošanas posmos. Lai atvieglotu īstenošanu, šīs regulas prasībām vajadzētu būt saskanīgām ar Īstenošanas regulas (ES) Nr. 716/2014 prasībām.

                     (5)

                     Būtu jāveicina satelītu funkcionālā papildinājuma sistēmu (SBAS) izmantošana, jo īpaši Eiropas Ģeostacionārās navigācijas pārklājuma dienesta (EGNOS) veidā, jo drošības un rentabilitātes apsvērumi atbalsta kursa radiobākas darbības ar vertikālo vadību (LPV) minimumu ieviešanu pieejas vajadzībām. Tomēr darbības ar citām PBN spējām būtu jāatvieglo, paredzot citus minimumus papildus LPV.

                     (6)

                     Izstrādājot Eiropas maršrutu tīkla uzlabošanas plānu, tīkla pārvaldnieks, kas minēts Komisijas Regulā (ES) Nr. 677/2011 (8), saskaņā ar minēto regulu izmanto uz sadarbību balstītu lēmumu pieņemšanas procesu. Tādējādi attiecībā uz ATM/ANS pakalpojumu sniegšanu saskaņā ar šo regulu tīkla pārvaldniekam būtu jāveic koordinācija ar ATM/ANS pakalpojumu sniedzējiem, jo īpaši, lai nodrošinātu to, ka ATS maršruti, ko izmanto pārejai uz vai no maršrutu tīkla, atbilst apkalpoto standarta instrumentālās izlidošanas (SID) un standarta instrumentālās ielidošanas (STAR) maršrutu specifikācijām.

                     (7)

                     Prasībās ATM/ANS pakalpojumu sniedzējiem attiecībā uz šajā regulā noteikto PBN īstenošanu jo īpaši vajadzētu ietvert atbilstošas prasības par 3D pieejas procedūru īstenošanu visos instrumentālo skrejceļu galos un, ja šie pakalpojumu sniedzēji ir izveidojuši SID vai STAR maršrutus, šo maršrutu īstenošanu. Tomēr šo prasību piemērošana dažās situācijās varētu radīt nopietnas negatīvas sekas, kas atsver iespējamos drošības, kapacitātes un efektivitātes ieguvumus. Tādēļ ATM/ANS pakalpojumu sniedzējiem šādos gadījumos vajadzētu būt tiesībām atkāpties no šīm prasībām un to vietā uz tiem būtu jāattiecina konkrētas alternatīvas prasības, kas ir labāk piemērotas šādām īpašām situācijām, tajā pašā laikā turpinot nodrošināt minētos ieguvumus, cik vien iespējams.

                     (8)

                     Turklāt drošas un netraucētas pārejas labad būtu jāatļauj ATM/ANS pakalpojumu sniedzējiem samērīgā laika posmā sniegt pakalpojumus, arī izmantojot citus līdzekļus, nevis PBN saskaņā ar šīs regulas prasībām. Tomēr, izņemot ārkārtas pasākumus, to vairs nedrīkst atļaut no 2030. gada 1. jūnija, ņemot vērā nepieciešamību racionalizēt ATM/ANS pakalpojumu sniegšanu un novērst nevajadzīgas izmaksas, jo īpaši gaisa telpas izmantotājiem, kuras izriet no tā, ka pastāv daudzi navigācijas infrastruktūras slāņi.

                     (9)

                     Drošības interesēs būtu jānodrošina netraucēta un saskaņota pārejaATM/ANS pakalpojumu sniegšanai, izmantojot veiktspējas navigāciju saskaņā ar šīs regulas prasībām. Tāpēc ATM/ANS pakalpojumu sniedzējiem būtu savlaicīgi un efektīvi jāveic visi pasākumi, kas vajadzīgi, lai šo mērķi īstenotu. Šiem pasākumiem būtu jāietver pārejas plāna izveidošana, kas katram pakalpojumu sniedzējam būtu regulāri jāatjaunina, lai ņemtu vērā visus būtiskos notikumus, kas saistīti ar pāreju. Minētie pārejas plāni un to atjauninājumi, kuri ir nozīmīgi tādā ziņā, ka tie paredz ievērojamas izmaiņas plānos un spēj būtiski ietekmēt ieinteresēto personu intereses, būtu jāizstrādā pēc apspriešanās ar ieinteresētajām personām, lai nodrošinātu, ka vajadzības gadījumā to viedokļi tiek ņemti vērā, un pēc kompetentās iestādes apstiprinājuma, lai nodrošinātu atbilstību šajā regulā izklāstītajām prasībām un jo īpaši tās 4. panta 1. punktam.

                     (10)

                     Izņēmuma kārtā var rasties situācijas, kad pēc to prasību īstenošanas, kas šajā regulā noteiktas PBN, izrādās, ka ATM/ANS pakalpojumu sniedzēji neparedzētu iemeslu dēļ, kurus viņi nevar kontrolēt, nevar sniegt savus pakalpojumus saskaņā ar minētajām prasībām. Neskarot pienākumu minētajiem pakalpojumu sniedzējiem veikt visus iespējamos pasākumus, kādi ir to varā, lai nepieļautu šādu situāciju rašanos, un atjaunot atbilstību šīm prasībām, cik drīz vien iespējams, ja šāda situācija tomēr rastos, būtu jāpieprasa tiem veikt nepieciešamos ārkārtas pasākumus, lai nodrošinātu nepārtrauktu un drošu viņu pakalpojumu sniegšanu, izmantojot citus līdzekļus, jo īpaši, izmantojot standarta navigācijas procedūras.

                     (11)

                     Ir nepieciešams dot attiecīgajām personām pietiekami daudz laika, lai nodrošinātu atbilstību šai regulai. Prasības attiecībā uz PBN ekskluzīvu izmantošanu būtu jāpiemēro no piemērota vēlāka datuma, lai būtu pietiekami daudz laika drošai un netraucētai pārejai. Turklāt arī daži pielikuma noteikumi būtu jāpiemēro no piemērota vēlāka datuma, ņemot vērā papildu laiku, kas attiecīgajām personām nepieciešams, lai pielāgotos konkrētajām prasībām.

                     (12)

                     Šajā regulā noteiktie pasākumi balstās uz atzinumu, ko izdevusi Eiropas Aviācijas drošības aģentūra saskaņā ar Regulas (EK) Nr. 216/2008 17. panta 2. punkta b) apakšpunktu un 19. panta 1. punktu.

                     (13)

                     Šajā regulā paredzētie pasākumi ir saskaņā ar atzinumu, ko sniegusi komiteja, kura izveidota ar Eiropas Parlamenta un Padomes Regulas (EK) Nr. 549/2004 (9) 5. pantu,

               IR PIEŅĒMUSI ŠO REGULU.

            1. pants
            Priekšmets un piemērošanas joma

               1.   Ar šo regulu nosaka gaisa telpas izmantošanas prasības un ekspluatācijas procedūras attiecībā uz veiktspējas navigāciju

               2.   Šī regula attiecas uz gaisa satiksmes pārvaldības/aeronavigācijas pakalpojumu (ATM/ANS) sniedzējiem un lidlauku ekspluatantiem (turpmāk tekstā – “ATM/ANS pakalpojumu sniedzēji”), kas atbild par to, lai tiktu ieviestas instrumentālās pieejas procedūras vai gaisa satiksmes pakalpojumu (ATS) maršruti, ja tie sniedz pakalpojumus gaisa telpā:

                           a)

                           virs teritorijas, uz kuru attiecas Līgums;

                           b)

                           jebkurā citā gaisa telpā, kurā dalībvalstis ir atbildīgas par aeronavigācijas pakalpojumu sniegšanu saskaņā ar Eiropas Parlamenta un Padomes Regulas (EK) Nr. 551/2004 (10) 1. panta 3. punktu.

            2. pants
            Definīcijas
            Šajā regulā piemēro šādas definīcijas:

                        1)

                        “veiktspējas navigācija (PBN)” ir veiktspējas navigācija, kā definēts Regulas (ES) Nr. 965/2012 2. panta 5. punktā;

                        2)

                        “ATS maršruts” ir ATS maršruts, kā definēts Īstenošanas regulas (ES) Nr. 923/2012 2. panta 46. punktā;

                        3)

                        “instrumentālās pieejas procedūra” ir instrumentālās pieejas procedūra, kā definēts Īstenošanas regulas (ES) Nr. 923/2012 2. panta 90. punktā;

                        4)

                        “standarta navigācijas procedūras” ir ATS maršruti un instrumentālās pieejas procedūras, kas paredz izmantot uz zemes ierīkotus navigācijas palīglīdzekļus, kuri nenodrošina atbilstību šajā regulā noteiktajām PBN prasībām;

                        5)

                        “instrumentālais skrejceļš” ir instrumentālais skrejceļš, kā definēts Komisijas Regulas (ES) Nr. 139/2014 (11) I pielikuma 22. punktā;

                        6)

                        “navigācijas specifikācija” ir prasību kopums attiecībā uz gaisa kuģi un gaisa kuģa apkalpi, kas nepieciešamas, lai atbalstītu veiktspējas navigācijas operācijas noteiktā gaisa telpā;

                        7)

                        “prasītās navigācijas veiktspējas (RNP) X specifikācija” ir navigācijas specifikācija, kuras pamatā ir zonālā navigācija, kas ietver prasības attiecībā uz veiktspējas uzraudzību uz borta un spēju izziņot trauksmi, kur “X” izsaka laterālās navigācijas precizitāti jūras jūdzēs, vai darbības veidu un nepieciešamajām funkcijām;

                        8)

                        “laterālā navigācija (LNAV)”, “laterālā navigācija/vertikālā navigācija (LNAV/VNAV)” un “kursa radiobākas darbība ar vertikālo vadību (LPV)” ir marķējums, ar ko apzīmē dažāda veida ekspluatācijas minimumus pieejas diagrammās, kur ataino pieejas procedūras, pamatojoties uz Globālo navigācijas satelītu sistēmu (GNSS), kas ir klasificētas kā RNP pieejas (RNP APCH);

                        9)

                        “fiksēta rādiusa (RF) posms” ir riņķveida trajektorija ar nemainīgu rādiusu ap noteiktu pagrieziena centru, kas izbeidzas noteiktā punktā;

                        10)

                        “2D pieeja” ir instrumentālās pieejas procedūra, klasificēta kā neprecīzas pieejas procedūra, kā definēts Īstenošanas regulas (ES) Nr. 923/2012 2. panta 90. punktā;

                        11)

                        “3D pieeja” ir instrumentālās pieejas procedūra, klasificēta kā pieeja ar vertikāliem norādījumiem vai precīza pieeja, kā definēts Īstenošanas regulas (ES) Nr. 923/2012 2. panta 90. punktā;

                        12)

                        “satelītu funkcionālā papildinājuma sistēma (SBAS)” ir plaša pārklājuma papildinājuma sistēma, kurā GNSS lietotājs saņem informāciju no satelītā izvietota raidītāja;

                        13)

                        “zonālās navigācijas (RNAV) X specifikācija” ir navigācijas specifikācija, kuras pamatā ir zonālā navigācija, kas neietver prasības attiecībā uz veiktspējas uzraudzību uz borta un spēju izziņot trauksmi, kur “X” izsaka laterālās navigācijas precizitāti jūras jūdzēs;

                        14)

                        “standarta instrumentālās ielidošanas (STAR) maršruts” ir norādītais instrumentālā lidojuma ielidošanas maršruts, kas savieno kontrolpunktu, kurš parasti ir gaisa satiksmes pakalpojumu (ATS) maršrutā, ar punktu, kurā var uzsākt publicēto instrumentālās pieejas procedūru;

                        15)

                        “standarta instrumentālās izlidošanas (SID) maršruts” ir norādītais instrumentālā lidojuma izlidošanas maršruts, kas savieno lidlauku ar konkrētu kontrolpunktu, kurš parasti atrodas norādītā ATS maršrutāun kurā sākas lidojuma maršruta posms;

                        16)

                        “navigācijas funkcija” ir navigācijas sistēmas detalizēta spēja, kas vajadzīga, lai apmierinātu ierosināto darbību vajadzības gaisa telpā.

            3. pants
            Veiktspējas navigācijas prasības

               ATM/ANS pakalpojumu sniedzēji izpilda prasības attiecībā uz to, kā īstenot veiktspējas navigāciju, kā norādīts pielikuma PBN apakšsadaļā.

            4. pants
            Pārejas pasākumi

               1.   ATM/ANS pakalpojumu sniedzēji veic vajadzīgos pasākumus, lai nodrošinātu netraucētu un drošu pāreju uz savu pakalpojumu sniegšanu, izmantojot veiktspējas navigāciju, saskaņā ar 3. pantu.
               Šie pasākumi cita starpā ietver pārejas plāna izstrādāšanu un īstenošanu. ATM/ANS pakalpojumu sniedzēji regulāri atjaunina pārejas plānu.
               Pārejas plāns ir saskanīgs ar Eiropas ATM ģenerālplānu un kopējiem projektiem, kas minēti Eiropas Parlamenta un Padomes Regulas (EK) Nr. 550/2004 (12) 15.a pantā.

               2.   ATM/ANS pakalpojumu sniedzēji par pārejas plāna projektu un tā būtisku atjauninājumu projektu apspriežas ar visām turpmāk norādītajām personām un vajadzības gadījumā ņem vērā to viedokļus:

                           a)

                           lidlauku ekspluatanti, gaisa telpas izmantotāji, un organizācijas, kas pārstāv tādus gaisa telpas izmantotājus, kurus ietekmē pakalpojumu sniegšana;

                           b)

                           tīkla pārvaldnieks, kas minēts Komisijas Regulas (ES) Nr. 677/2011 3. panta 1. punktā;

                           c)

                              ATM/ANS pakalpojumu sniedzēji, kas sniedz pakalpojumus blakus esošajos gaisa telpas blokos.

               3.   Pēc tam, kad ir veikta šā panta 2. punktā minētā apspriešanās, ATM/ANS pakalpojumu sniedzēji kompetentajai iestādei, kas ir atbildīga par attiecīgo gaisa telpu, apstiprināšanai iesniedz apspriešanās rezultātus un pārejas plāna projektu vai tā būtiska atjauninājuma projektu.
               Kompetentā iestāde pārbauda, vai pārejas plāna projekts vai tā būtiska atjauninājuma projekts atbilst šīs regulas prasībām un, jo īpaši, vai tajā vajadzības gadījumā ir ņemti vērā gaisa telpas izmantotāju viedokļi, tostarp valsts gaisa kuģu ekspluatantu viedokļi. Dalībvalsts kompetentā iestāde var noteikt, ka šādas pārbaudes veic sadarbībā ar citām attiecīgām iestādēm attiecīgajā dalībvalstī.
               Minētā kompetentā iestāde bez nepamatotas kavēšanās informē ATM/ANS pakalpojumu sniedzējus par šīs pārbaudes rezultātiem. ATM/ANS pakalpojumu sniedzēji neizveido vai neīsteno pārejas plānu vai tā būtisku atjauninājumu, pirms kompetentā iestāde ir informējusi, ka tā ir apstiprinājusi pārejas plāna vai tā būtiska atjauninājuma projektu.

            5. pants

               PBN ekskluzīva izmantošana

               1.   ATM/ANS pakalpojumu sniedzēji nesniedz savus pakalpojumus, izmantojot standarta navigācijas procedūras vai izmantojot veiktspējas navigāciju, kas nav saskaņā ar pielikuma AUR.PBN.2005. punkta prasībām.

               2.   Šā panta 1. punkta noteikumi neskar 6. pantu un iespēju ATM/ANS pakalpojumu sniedzējiem sniegt savus pakalpojumus, izmantojot nosēšanās vadības sistēmas, kas atļauj ekspluatāciju CAT II, CAT IIIA vai CAT IIIB apstākļos saskaņā ar attiecīgi Regulas (ES) Nr. 965/2012 I pielikuma 14., 15. un 16. punktu.

            6. pants
            Pasākumi ārkārtas situācijās

               ATM/ANS pakalpojumu sniedzēji veic vajadzīgos pasākumus, lai nodrošinātu, ka tie spēj sniegt savus pakalpojumus, izmantojot citus līdzekļus, ja neparedzētu iemeslu dēļ, kurus viņi nevar kontrolēt, GNSS vai citas metodes, ko izmanto veiktspējas navigācijai, vairs nav pieejamas, padarot neiespējamu nodrošināt pakalpojumus saskaņā ar 3. pantu. Minētie pasākumi ietver, jo īpaši, standarta navigācijas līdzekļu tīkla un saistītās novērošanas un sakaru infrastruktūras saglabāšanu.

            7. pants
            Stāšanās spēkā un piemērošana

               1.   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

               2.   Šo regulu piemēro no 2020. gada 3. decembra.
               Tomēr, atkāpjoties no pirmās daļas:

                           a)

                           5. pantu piemēro no 2030. gada 6. jūnija;

                           b)

                           attiecībā uz lidlaukiem, kas minēti Īstenošanas Regulas (ES) Nr. 716/2014 pielikuma 1.2.1. punktā, un instrumentālo skrejceļu galiem, ko apkalpo precīzas pieejas procedūras citos lidlaukos, pielikuma AUR.PBN.2005. punkta 1) apakšpunktu piemēro no 2024. gada 25. janvāra;

                           c)

                           attiecībā uz visiem instrumentālo skrejceļu galiem AUR.PBN.2005. punkta 4) apakšpunktu piemēro no 2024. gada 25. janvāra attiecībā uz vienu izveidotu SID vai STAR maršrutu un no 2030. gada 6. jūnija attiecībā uz visiem izveidotajiem SID vai STAR maršrutiem;

                           d)

                           attiecībā uz ATS maršrutiem zemāk par FL 150 pielikuma AUR.PBN.2005. punkta 6) apakšpunktu piemēro no 2024. gada 25. janvāra.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2018. gada 18. jūlijā

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 79, 13.3.2008., 1. lpp.

            (2)  ICAO Doc 9750.

            (3)  Komisijas 2013. gada 3. maija Īstenošanas regula (ES) Nr. 409/2013 par kopprojektu definēšanu, pārvaldības izveidi un tādu stimulu apzināšanu, kuri atbalsta Eiropas gaisa satiksmes pārvaldības ģenerālplāna īstenošanu (OV L 123, 4.5.2013., 1. lpp.).

            (4)  Komisijas 2012. gada 26. septembra Īstenošanas regula (ES) Nr. 923/2012, ar ko nosaka vienotus lidojumu noteikumus un ekspluatācijas normas aeronavigācijas pakalpojumiem un procedūrām un ar ko groza Īstenošanas regulu (ES) Nr. 1035/2011 un Regulas (EK) Nr. 1265/2007, (EK) Nr. 1794/2006, (EK) Nr. 730/2006, (EK) Nr. 1033/2006 un (ES) Nr. 255/2010 (OV L 281, 13.10.2012., 1. lpp.).

            (5)  Komisijas 2012. gada 5. oktobra Regula (ES) Nr. 965/2012, ar ko nosaka tehniskās prasības un administratīvās procedūras saistībā ar gaisa kuģu ekspluatāciju atbilstīgi Eiropas Parlamenta un Padomes Regulai (EK) Nr. 216/2008 (OV L 296, 25.10.2012., 1. lpp.).

            (6)  Komisijas 2014. gada 29. aprīļa Regula (ES) Nr. 452/2014, ar ko nosaka tehniskās prasības un administratīvās procedūras gaisa kuģu ekspluatācijai, ko veic trešo valstu ekspluatanti saskaņā ar Eiropas Parlamenta un Padomes Regulu (EK) Nr. 216/2008 (OV L 133, 6.5.2014., 12. lpp.).

            (7)  Komisijas 2014. gada 27. jūnija Īstenošanas regula (ES) Nr. 716/2014 par kopprojektu sērijas pilotprojekta izveidi Eiropas gaisa satiksmes pārvaldības ģenerālplāna atbalstam (OV L 190, 28.6.2014., 19. lpp.).

            (8)  Komisijas 2011. gada 7. jūlija Regula (ES) Nr. 677/2011, ar ko nosaka sīki izstrādātus noteikumus gaisa satiksmes pārvaldības (ATM) tīkla funkciju īstenošanai un ar ko groza Regulu (ES) Nr. 691/2010 (OV L 185, 15.7.2011., 1. lpp.).

            (9)  Eiropas Parlamenta un Padomes 2004. gada 10. marta Regula (EK) Nr. 549/2004, ar ko nosaka pamatu Eiropas vienotās gaisa telpas izveidošanai (Pamatregula) (OV L 96, 31.3.2004., 1. lpp.).

            (10)  Eiropas Parlamenta un Padomes 2004. gada 10. marta Regula (EK) Nr. 551/2004 par gaisa telpas organizāciju un izmantošanu vienotajā Eiropas gaisa telpā (Gaisa telpas regula) (OV L 96, 31.3.2004., 20. lpp.).

            (11)  Komisijas 2014. gada 12. februāra Regula (ES) Nr. 139/2014, ar ko nosaka prasības un administratīvās procedūras saistībā ar lidlaukiem atbilstīgi Eiropas Parlamenta un Padomes Regulai (EK) Nr. 216/2008 (OV L 44, 14.2.2014., 1. lpp.).

            (12)  Eiropas Parlamenta un Padomes regula (EK) Nr. 550/2004 (2004. gada 10. marts) par aeronavigācijas pakalpojumu sniegšanu vienotajā Eiropas gaisa telpā (Pakalpojumu sniegšanas regula) (OV L 96, 31.3.2004., 10. lpp.).

            PIELIKUMS

                  PBN APAKŠDAĻA – veiktspējas navigācija

               AUR.PBN.1005   Priekšmets

            Saskaņā ar 3. pantu šajā apakšdaļā ir noteiktas prasības veiktspējas navigācijas (PBN) īstenošanai, kuras jāievēro ATM/ANS pakalpojumu sniedzējiem.

               AUR.PBN.2005   Maršruti un procedūras

                        1.

                           ATM/ANS pakalpojumu sniedzēji visos instrumentālo skrejceļu galos īsteno pieejas procedūras saskaņā ar RNP pieejas (RNP APCH) specifikācijas prasībām, tostarp LNAV, LNAV/VNAV un LPV minimumiem, un, ja nepieciešams, ņemot vērā satiksmes intensitāti vai satiksmes kompleksitāti, nosaka fiksēta rādiusa (RF) posmus.

                        2.

                        Atkāpjoties no 1) apakšpunkta, instrumentālo skrejceļu galos, kur reljefa, šķēršļu vai gaisa satiksmes sadales nosacījumu dēļ 3D pieejas procedūru īstenošana ir pārmērīgi grūta, ATM/ANS pakalpojumu sniedzēji īsteno 2D pieejas procedūras saskaņā ar RNP pieejas (RNP APCH) specifikācijas prasībām. Tādā gadījumā tie var arī papildus minēto 2D pieejas procedūru īstenošanai īstenot 3D pieejas procedūras saskaņā ar RNP autorizācijas (RNP AR APCH) procedūras specifikācijas prasībām.

                        3.

                        Atkāpjoties no 1) apakšpunkta, instrumentālo skrejceļu galos bez atbilstoša SBAS pārklājuma ATM/ANS pakalpojumu sniedzēji īsteno RNP APCH procedūras, tostarp LNAV un LNAV/VNAV minimumus. ATM/ANS pakalpojumu sniedzēji arī īsteno LPV minimumus minētajos instrumentālo skrejceļu galos ne vēlāk kā 18 mēnešu laikā no dienas, kad šāds atbilstošs SBAS pārklājums ir pieejams.

                        4.

                        Ja ATM/ANS pakalpojumu sniedzējiem ir izveidoti SID maršruti vai STAR maršruti, tie īsteno šos maršrutus saskaņā ar RNAV 1 specifikācijas prasībām.

                        5.

                        Atkāpjoties no 4) apakšpunkta, ja ATM/ANS pakalpojumu sniedzējiem ir izveidoti SID maršruti vai STAR maršruti un ja augstākas veiktspējas prasības nekā tās, kas norādītas minētajā punktā, ir vajadzīgas, lai saglabātu gaisa satiksmes spēju un drošību vidē ar augstu satiksmes intensitāti, satiksmes kompleksitāti vai reljefa īpatnībām, tie īsteno šos maršrutus saskaņā ar RNP 1 specifikācijas prasībām, tostarp vienu vai vairākas šādas papildu navigācijas funkcijas:

                                    a)

                                    darbības pa vertikālu trajektoriju un starp diviem kontrolpunktiem un, izmantojot:

                                                i)

                                                “AT” (noteikto) augstuma ierobežojumu;

                                                ii)

                                                “AT OR ABOVE” (noteikto vai augstāku) augstuma ierobežojumu;

                                                iii)

                                                “AT OR BELOW” (noteikto vai zemāku) augstuma ierobežojumu;

                                                iv)

                                                “WINDOW” (loga) ierobežojumu;

                                    b)

                                    fiksēta rādiusa (RF) posmu.

                        6.

                        Ja ATM/ANS pakalpojumu sniedzējiem lidojumiem maršrutā ir izveidoti ATS maršruti, tie īsteno šos maršrutus saskaņā ar RNAV 5 specifikācijas prasībām.

                        7.

                        Atkāpjoties no 4) un 6) apakšpunkta, ja ATM/ANS pakalpojumu sniedzējiem ir izveidoti ATS, SID vai STAR maršruti rotorplānu lidojumiem, tie šos maršrutus īsteno saskaņā ar RNP 0.3, RNAV 1 vai RNP 1 specifikācijas prasībām. Šajā gadījumā viņiem ir tiesības izlemt, kuru no šīm trim prasību kopām tie izpilda.


title: Komisijas Īstenošanas regula (ES) 2018/1077 (2018. gada 30. jūlijs), ar ko groza Īstenošanas regulu (ES) Nr. 808/2014, ar kuru paredz noteikumus, kā piemērot Eiropas Parlamenta un Padomes Regulu (ES) Nr. 1305/2013 par atbalstu lauku attīstībai no Eiropas Lauksaimniecības fonda lauku attīstībai (ELFLA)

text:
                  31.7.2018

                  LV

                  Eiropas Savienības Oficiālais Vēstnesis

                  L 194/44

         KOMISIJAS ĪSTENOŠANAS REGULA (ES) 2018/1077
         (2018. gada 30. jūlijs),
         ar ko groza Īstenošanas regulu (ES) Nr. 808/2014, ar kuru paredz noteikumus, kā piemērot Eiropas Parlamenta un Padomes Regulu (ES) Nr. 1305/2013 par atbalstu lauku attīstībai no Eiropas Lauksaimniecības fonda lauku attīstībai (ELFLA)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2013. gada 17. decembra Regulu (ES) Nr. 1305/2013 par atbalstu lauku attīstībai no Eiropas Lauksaimniecības fonda lauku attīstībai (ELFLA) un ar ko atceļ Padomes Regulu (EK) Nr. 1698/2005 (1), un jo īpaši tās 8. panta 3. punktu,
         tā kā:

                     (1)

                     Komisijas Īstenošanas regulā (ES) Nr. 808/2014 (2) paredzēti noteikumi par Regulas (ES) Nr. 1305/2013 piemērošanu. Ar Eiropas Parlamenta un Padomes Regulu (ES) 2017/2393 (3) Regula (ES) Nr. 1305/2013 tika grozīta, vienkāršojot vispārīgos noteikumus, kas reglamentē Eiropas Lauksaimniecības fondu lauku attīstībai (ELFLA). Tāpēc Regulas (ES) Nr. 1305/2013 īstenošanas noteikumi būtu attiecīgi jāgroza.

                     (2)

                     Tika atcelts pienākums konsultējošās struktūras atlasīt, izmantojot īpašu konkursa procedūru. Tāpēc īstenošanas noteikumi par uzaicinājumiem uz konkursu būtu jāsvītro.

                     (3)

                     Regulas (ES) Nr. 1305/2013 2. panta 1. punkta n) apakšpunktā ieviesti noteikumi par gados jaunu lauksaimnieku kopīgu saimniecību dibināšanu, un minētās regulas 2. panta 1. punkta s) apakšpunktā pievienota “saimniecības dibināšanas dienas” definīcija. Tāpēc Īstenošanas regulas (ES) Nr. 808/2014 I pielikuma 1. daļas 8. punktā izklāstītie noteikumi, kas attiecas uz gados jauniem lauksaimniekiem, būtu jāpieskaņo. Turklāt, tā kā Komisijas Īstenošanas regulas (ES) Nr. 809/2014 (4) 57. pants, kurā ietverti noteikumi par lauku saimniecību un darījumdarbības attīstību, tika svītrots, būtu jāvienkāršo arī Īstenošanas regulā (ES) Nr. 808/2014 ietvertie noteikumi par darījumdarbības plānu.

                     (4)

                     Noteikumi par finanšu instrumentiem ir vienkāršoti. Konkrēti, Regulas (ES) Nr. 1305/2013 49. panta 4. punktā ir ieviesta atkāpe no atlases kritēriju piemērojamības darbībām, kurām atbalstu sniedz finanšu instrumentu veidā. Īstenošanas Regulas (ES) Nr. 808/2014 I pielikuma 1. daļas 8. punkts būtu jāsaskaņo ar šo atkāpi.

                     (5)

                     Lai izvairītos no nevajadzīga administratīvā sloga un jo īpaši no finansēšanas plānu biežas grozīšanas, ir jāprecizē, ka katras programmas finanšu plānā norādīto plānoto ELFLA ieguldījumu pārsnieguma maksimums ir aprēķināts katra pasākuma kopsummas līmenī.

                     (6)

                     Regulas (ES) Nr. 1305/2013 39.a pants paredz atbalstu lauksaimniekiem ar konkrētās nozares ienākumu stabilizācijas instrumentu, un minētās regulas 37. pants pieļauj atbalstu lauksaimniecības apdrošināšanas shēmām, kas sedz ražošanas zaudējumus, kuri pārsniedz 20 % no gada vidējā apjoma un kurus izraisījuši nelabvēlīgi klimatiskie apstākļi, dzīvnieku vai augu slimības, kaitēkļu invāzija vai vides incidents. Saskaņā ar Regulas (ES) Nr. 1305/2013 8. panta 1. punkta h) apakšpunktu finansēšanas plānā būtu jānorāda plānotais ELFLA atbalsts un ieguldījuma likme.

                     (7)

                     Tādēļ Īstenošanas regula (ES) Nr. 808/2014 būtu attiecīgi jāgroza.

                     (8)

                     Šajā regulā paredzētie pasākumi ir saskaņā ar Lauku attīstības komitejas atzinumu,

               IR PIEŅĒMUSI ŠO REGULU.

            1. pants
            Īstenošanas regulu (ES) Nr. 808/2014 groza šādi:

                        1)

                        regulas 7. pantu svītro;

                        2)

                        regulas 8. panta 1. punktu svītro;

                        3)

                        I pielikuma 1. daļu groza šādi:

                                    a)

                                    8. punktu “Izvēlēto pasākumu apraksts” groza šādi:

                                                i)

                                                2) apakšpunkta c) punktu aizstāj ar šādu:

                                                            “c)

                                                            darbības joma, atbalsta līmenis, atbalsttiesīgie saņēmēji un attiecīgā gadījumā metodika summas vai atbalsta likmes aprēķināšanai katram apakšpasākumam un/vai attiecīgā gadījumā katram darbības veidam. Katram darbības veidam norādītas attiecināmās izmaksas, atbalsttiesīguma nosacījumi, piemērojamās summas un atbalsta likmes, kā arī atlases kritēriju noteikšanas principi. Ja atbalstu sniedz finanšu instrumentam, ko īsteno saskaņā ar Regulas (ES) Nr. 1303/2013 38. panta 4. punkta pirmās daļas a) un b) apakšpunktu, – apraksts par finanšu instrumenta veidu, galasaņēmēju vispārīgās kategorijas, attiecināmo izmaksu vispārīgās kategorijas un atbalsta maksimālais apjoms.”;

                                                ii)

                                                2) apakšpunkta e) punkta 5. apakšpunktu aizstāj ar šādu:
                                                “5.   Lauku saimniecību un darījumdarbības attīstība (Regulas (ES) Nr. 1305/2013 19. pants):

                                                            —

                                                            Regulas (ES) Nr. 1305/2013 19. panta 1. punkta a) apakšpunkta iii) punktā minētās mazās lauku saimniecības definēšana,

                                                            —

                                                            Regulas (ES) Nr. 1305/2013 2. panta 1. punkta s) apakšpunktā minēto darbību definēšana (“saimniecības dibināšanas diena”),

                                                            —

                                                            Regulas (ES) Nr. 1305/2013 19. panta 4. punkta piektajā daļā minēto maksimālo un minimālo robežvērtību definēšana,

                                                            —

                                                            īpaši nosacījumi par atbalstu gadījumos, kad gados jauns lauksaimnieks nesāk darbību kā vienīgais lauku saimniecības vadītājs, saskaņā ar Deleģētās regulas (ES) Nr. 807/2014 2. panta 1. un 2. punktu,

                                                            —

                                                            informācija par Deleģētās regulas (ES) Nr. 807/2014 2. panta 3. punktā minētā atvieglojumu laikposma piemērošanu,

                                                            —

                                                            darījumdarbības plāna prasību kopsavilkums,

                                                            —

                                                            kā realizēta iespēja darījumdarbības plānā apvienot dažādus pasākumus, kas gados jaunajam lauksaimniekam nodrošina piekļuvi minētajiem pasākumiem,

                                                            —

                                                            ietvertās dažādošanas jomas.”;

                                                iii)

                                                2) apakšpunkta e) punkta 16. apakšpunktu aizstāj ar šādu:
                                                “16.
                                                      Riska pārvaldība (Regulas (ES) Nr. 1305/2013 36.–39.a pants):”;

                                    b)

                                    10. punkta c) apakšpunktu groza šādi:

                                                i)

                                                pirmajai daļai pievieno šādu v) punktu:

                                                            “v)

                                                            attiecībā uz darbībām, kas īstenotas saskaņā ar Regulas (ES) Nr. 1305/2013 37. pantu, ja minimālā zaudējumu robežvērtība noteikta 20 %, un attiecībā uz darbībām, kas īstenotas saskaņā ar Regulas (ES) Nr. 1305/2013 39.a pantu, indikatīvais kopējais Savienības ieguldījums un indikatīvā ieguldījuma likme.”;

                                                ii)

                                                pievieno šādu daļu:
                                                “Lai veiktu Regulas (ES) Nr. 1306/2013 36. pantā minētos starpmaksājumus, 37. pantā minēto atlikuma maksājumu un minētās regulas 51. pantā minēto grāmatojumu noskaidrošanu, ELFLA ieguldījumu, kas jāmaksā par attiecīgās programmas attiecināmajiem publiskajiem izdevumiem, ņem vērā pasākuma līmenī.”

            2. pants
            Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2018. gada 30. jūlijā

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 347, 20.12.2013., 487. lpp.

            (2)  Komisijas 2014. gada 17. jūlija Īstenošanas regula (ES) Nr. 808/2014, ar kuru paredz noteikumus, kā piemērot Eiropas Parlamenta un Padomes Regulu (ES) Nr. 1305/2013 par atbalstu lauku attīstībai no Eiropas Lauksaimniecības fonda lauku attīstībai (ELFLA) (OV L 227, 31.7.2014., 18. lpp.).

            (3)  Eiropas Parlamenta un Padomes 2017. gada 13. decembra Regula (ES) 2017/2393, ar ko groza Regulas (ES) Nr. 1305/2013 par atbalstu lauku attīstībai no Eiropas Lauksaimniecības fonda lauku attīstībai (ELFLA), (ES) Nr. 1306/2013 par kopējās lauksaimniecības politikas finansēšanu, pārvaldību un uzraudzību, (ES) Nr. 1307/2013, ar ko izveido noteikumus par lauksaimniekiem paredzētiem tiešajiem maksājumiem, kurus veic saskaņā ar kopējās lauksaimniecības politikas atbalsta shēmām, (ES) Nr. 1308/2013, ar ko izveido lauksaimniecības produktu tirgu kopīgu organizāciju, un (ES) Nr. 652/2014, ar ko paredz noteikumus tādu izdevumu pārvaldībai, kuri attiecas uz pārtikas apriti, dzīvnieku veselību un dzīvnieku labturību, augu veselību un augu reproduktīvo materiālu (OV L 350, 29.12.2017., 15. lpp.).

            (4)  Komisijas 2014. gada 17. jūlija Īstenošanas regula (ES) Nr. 809/2014, ar ko paredz noteikumus par to, kā Eiropas Parlamenta un Padomes Regulu (ES) Nr. 1306/2013 piemēro attiecībā uz integrēto administrācijas un kontroles sistēmu, lauku attīstības pasākumiem un savstarpējo atbilstību (OV L 227, 31.7.2014., 69. lpp.).


title: Komisijas Īstenošanas regula (ES) 2018/1201 (2018. gada 22. augusts) par nosaukuma ierakstīšanu Garantēto tradicionālo īpatnību reģistrā (“Kiełbasa krakowska sucha staropolska” (GTĪ))

text:
                  27.8.2018

                  LV

                  Eiropas Savienības Oficiālais Vēstnesis

                  L 217/5

         KOMISIJAS ĪSTENOŠANAS REGULA (ES) 2018/1201
         (2018. gada 22. augusts)
         par nosaukuma ierakstīšanu Garantēto tradicionālo īpatnību reģistrā (“Kiełbasa krakowska sucha staropolska” (GTĪ))
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2012. gada 21. novembra Regulu (ES) Nr. 1151/2012 par lauksaimniecības produktu un pārtikas produktu kvalitātes shēmām (1) un jo īpaši tās 52. panta 2. punktu,
         tā kā:

                     (1)

                     Saskaņā ar Regulas (ES) Nr. 1151/2012 50. panta 2. punkta b) apakšpunktu Polijas pieteikums, kurā lūgts reģistrēt nosaukumu “Kiełbasa krakowska sucha staropolska”, ir publicēts Eiropas Savienības Oficiālajā Vēstnesī (2).

                     (2)

                     Komisijai nav iesniegts neviens paziņojums par iebildumiem saskaņā ar Regulas (ES) Nr. 1151/2012 51. pantu, tāpēc nosaukums “Kiełbasa krakowska sucha staropolska” būtu jāreģistrē,

               IR PIEŅĒMUSI ŠO REGULU.

            1. pants
            Nosaukums “Kiełbasa krakowska sucha staropolska” (GTĪ) ar šo tiek ierakstīts reģistrā.
            Pirmajā daļā minētais nosaukums apzīmē produktu, kas pieder pie 1.2. grupas “Gaļas produkti (termiski apstrādāti, sālīti, kūpināti u. c.)” saskaņā ar Komisijas Īstenošanas regulas (ES) Nr. 668/2014 (3) XI pielikumu.

            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2018. gada 22. augustā

                  Komisijas

                  un tās priekšsēdētāja vārdā –

                  Komisijas loceklis

               Pierre MOSCOVICI

            (1)  OV L 343, 14.12.2012., 1. lpp.

            (2)  OV C 53, 13.2.2018., 11. lpp.

            (3)  Komisijas 2014. gada 13. jūnija Īstenošanas regula (ES) Nr. 668/2014, ar ko paredz noteikumus par to, kā piemērot Eiropas Parlamenta un Padomes Regulu (ES) Nr. 1151/2012 par lauksaimniecības produktu un pārtikas produktu kvalitātes shēmām (OV L 179, 19.6.2014., 36. lpp.).


title: Komisijas Īstenošanas regula (ES) 2018/1264 (2018. gada 20. septembris), ar ko darbīgās vielas petoksamīda apstiprinājumu atjauno saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū un groza Komisijas Īstenošanas regulas (ES) Nr. 540/2011 pielikumu (Dokuments attiecas uz EEZ.)

text:
                  21.9.2018

                  LV

                  Eiropas Savienības Oficiālais Vēstnesis

                  L 238/71

         KOMISIJAS ĪSTENOŠANAS REGULA (ES) 2018/1264
         (2018. gada 20. septembris),
         ar ko darbīgās vielas petoksamīda apstiprinājumu atjauno saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū un groza Komisijas Īstenošanas regulas (ES) Nr. 540/2011 pielikumu
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2009. gada 21. oktobra Regulu (EK) Nr. 1107/2009 par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 20. panta 1. punktu,
         tā kā:

                     (1)

                     Komisijas Direktīva 2006/41/EK (2) petoksamīdu kā darbīgo vielu iekļāva Padomes Direktīvas 91/414/EEK (3) I pielikumā.

                     (2)

                     Darbīgās vielas, kas iekļautas Direktīvas 91/414/EEK I pielikumā, tiek uzskatītas par apstiprinātām uz Regulas (EK) Nr. 1107/2009 pamata un ir norādītas Komisijas Īstenošanas regulas (ES) Nr. 540/2011 (4) pielikuma A daļas sarakstā.

                     (3)

                     Īstenošanas regulas (ES) Nr. 540/2011 pielikuma A daļā noteiktais darbīgās vielas petoksamīda apstiprinājums zaudē spēku 2019. gada 31. janvārī.

                     (4)

                     Komisijas Īstenošanas regulas (ES) Nr. 844/2012 (5) 1. pantā norādītajā laikposmā saskaņā ar minētā panta noteikumiem tika iesniegts pieteikums uz petoksamīda apstiprinājuma atjaunošanu.

                     (5)

                     Pieteikuma iesniedzējs iesniedza papildu dokumentāciju, kas vajadzīga saskaņā ar Īstenošanas regulas (ES) Nr. 844/2012 6. pantu. Ziņotāja dalībvalsts atzina, ka pieteikums ir pilnīgs.

                     (6)

                     Ziņotāja dalībvalsts, apspriezdamās ar otru ziņotāju dalībvalsti, sagatavoja apstiprinājuma atjaunošanas novērtējuma ziņojumu, ko 2016. gada 31. augustā iesniedza Eiropas Pārtikas nekaitīguma iestādei (“Iestāde”) un Komisijai.

                     (7)

                     Iestāde atjaunošanas novērtējuma ziņojumu nosūtīja pieteikuma iesniedzējam un dalībvalstīm komentāru sniegšanai un saņemtos komentārus nosūtīja Komisijai. Turklāt Iestāde papildu kopsavilkuma dokumentāciju darīja publiski pieejamu.

                     (8)

                     Iestāde 2017. gada 30. augustā Komisijai nosūtīja secinājumu (6) par to, vai ir gaidāms, ka petoksamīds atbildīs Regulas (EK) Nr. 1107/2009 4. pantā noteiktajiem apstiprināšanas kritērijiem. Komisija 2017. gada 6. oktobrī Augu, dzīvnieku, pārtikas aprites un dzīvnieku barības pastāvīgajai komitejai iesniedza ziņojuma projektu par petoksamīda apstiprinājuma atjaunošanu.

                     (9)

                     Pieteikuma iesniedzējam tika dota iespēja iesniegt komentārus par atjaunošanas ziņojuma projektu.

                     (10)

                     Par vismaz viena šo darbīgo vielu saturoša augu aizsardzības līdzekļa vienu vai vairākiem reprezentatīviem lietojumiem ir konstatēts, ka Regulas (EK) Nr. 1107/2009 4. pantā noteiktie apstiprināšanas kritēriji ir izpildīti.

                     (11)

                     Tādēļ petoksamīda apstiprinājumu ir lietderīgi atjaunot.

                     (12)

                     Petoksamīda apstiprinājuma atjaunošanas sakarā veiktais riska novērtējums balstās tikai uz nedaudziem reprezentatīviem lietojumiem, tomēr neierobežo lietojumus, kādiem petoksamīdu saturoši augu aizsardzības līdzekļi var tikt atļauti. Tāpēc ir lietderīgi atcelt ierobežojumu, saskaņā ar kuru minēto vielu var lietot tikai par herbicīdu.

                     (13)

                     Ievērojot Regulas (EK) Nr. 1107/2009 14. panta 1. punktu saistībā ar tās 6. pantu un ņemot vērā zinātnes un tehnikas pašreizējās atziņas, apstiprinājums tomēr jāsniedz ar dažiem nosacījumiem un ierobežojumiem. Proti, ir lietderīgi pieprasīt vēl vairāk apstiprinošas informācijas.

                     (14)

                     Tāpēc Īstenošanas regula (ES) Nr. 540/2011 būtu attiecīgi jāgroza.

                     (15)

                     Ar Komisijas Īstenošanas regulu (ES) 2018/84 (7) petoksamīda apstiprinājuma termiņš tika pagarināts līdz 2019. gada 31. janvārim, lai atjaunošanas procedūru varētu pabeigt pirms minētās darbīgās vielas apstiprinājuma termiņa beigām. Tomēr, ņemot vērā, ka lēmums par atjaunošanu ir pieņemts pirms minētā pagarinātā termiņa beigām, šī regula būtu jāpiemēro no 2018. gada 1. decembra.

                     (16)

                     Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

               IR PIEŅĒMUSI ŠO REGULU.

            1. pants
            Darbīgās vielas apstiprinājuma atjaunošana
            Darbīgās vielas petoksamīda apstiprinājumu atjauno saskaņā ar I pielikumu.

            2. pants
            Īstenošanas regulas (ES) Nr. 540/2011 grozījumi
            Īstenošanas regulas (ES) Nr. 540/2011 pielikumu groza saskaņā ar šīs regulas II pielikumu.

            3. pants
            Stāšanās spēkā un piemērošanas diena
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            To piemēro no 2018. gada 1. decembra.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2018. gada 20. septembrī

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 309, 24.11.2009., 1. lpp.

            (2)  Komisijas 2006. gada 7. jūlija Direktīva 2006/41/EK, ar ko groza Padomes Direktīvu 91/414/EEK, iekļaujot kā aktīvās vielas klotianidīnu un petoksamīdu (OV L 187, 8.7.2006., 24. lpp.).

            (3)  Padomes 1991. gada 15. jūlija Direktīva 91/414/EEK par augu aizsardzības līdzekļu laišanu tirgū (OV L 230, 19.8.1991., 1. lpp.).

            (4)  Komisijas 2011. gada 25. maija Īstenošanas regula (ES) Nr. 540/2011, ar ko īsteno Eiropas Parlamenta un Padomes Regulu (EK) Nr. 1107/2009 attiecībā uz darbīgo vielu sarakstu (OV L 153, 11.6.2011., 1. lpp.).

            (5)  Komisijas 2012. gada 18. septembra Īstenošanas regula (ES) Nr. 844/2012, ar ko nosaka noteikumus, kas vajadzīgi darbīgo vielu apstiprinājumu atjaunošanas procedūras īstenošanai, kā paredzēts Eiropas Parlamenta un Padomes Regulā (EK) Nr. 1107/2009 par augu aizsardzības līdzekļu laišanu tirgū (OV L 252, 19.9.2012., 26. lpp.).

            (6)  EFSA Journal 2017, 15(9):4981, 22 lpp. Pieejams tiešsaistē: www.efsa.europa.eu.

            (7)  Komisijas 2018. gada 19. janvāra Īstenošanas regula (ES) 2018/84, ar ko attiecībā uz apstiprinājuma periodu pagarināšanu darbīgajām vielām hlorpirifosam, hlorpirifosmetilam, klotianidīnam, vara savienojumiem, dimoksistrobīnam, mankocebam, mekopropam-P, metirāmam, oksamilam, petoksamīdam, propikonazolam, propinebam, propizamīdam, piraklostrobīnam un zoksamīdam groza Īstenošanas regulu (ES) Nr. 540/2011 (OV L 16, 20.1.2018., 8. lpp.).

            I PIELIKUMS

                        Parastais nosaukums, identifikācijas numuri

                           IUPAC nosaukums

                        Tīrība (1)

                        Apstiprināšanas datums

                        Apstiprinājuma termiņa beigas

                        Īpaši noteikumi

                        Petoksamīds

                           CAS Nr. 106700-29-2

                           CIPAC Nr. 665

                        2-hlor-N-(2-etoksietil)-N-(2-metil-1-fenilprop-1-enil)acetamīds

                        ≥ 940 g/kg
                        Piemaisījumi
                        Toluols: maks. 3 g/kg.

                        2018. gada 1. decembris

                        2033. gada 30. novembris

                        A DAĻA
                        Vienā un tajā pašā laukā drīkst lietot ne biežāk kā reizi divos gados ar maksimālo devu 1 200  g darbīgās vielas uz hektāru.
                        B DAĻA
                        Lai īstenotu Regulas (EK) Nr. 1107/2009 29. panta 6. punktā minētos vienotos principus, ņem vērā atjaunošanas ziņojuma par petoksamīdu secinājumus un jo īpaši tā I un II papildinājumu.
                        Savā vispārējā novērtējumā dalībvalstis īpašu uzmanību pievērš:

                                    —

                                    riskam attiecībā uz gruntsūdeņu metabolītiem, ja petoksamīds tiek izmantots reģionos ar jutīgu augsni un/vai īpašiem klimatiskajiem apstākļiem,

                                    —

                                    riskam attiecībā uz ūdens organismiem un sliekām,

                                    —

                                    riskam, ko patērētājam rada atliekas pēckultūrās vai slikta raža.

                              Lietošanas nosacījumos attiecīgā gadījumā ietver riska mazināšanas pasākumus.
                        Pieteikuma iesniedzējs Komisijai, dalībvalstīm un Iestādei iesniedz apstiprinošu informāciju par:

                                    1)

                                    gruntsūdeņos iespējamo metabolītu relevanci, ņemot vērā ikvienu attiecīgu petoksamīda klasificējumu saskaņā ar Eiropas Parlamenta un Padomes Regulu (EK) Nr. 1272/2008 (2), it īpaši, ja tas kvalificēts par 2. kategorijas kancerogēnu vielu;

                                    2)

                                    ūdens attīrīšanas procesu ietekmi uz dzeramajā ūdenī esošo atlieku īpašībām;

                                    3)

                                    petoksamīda endokrīni disruptīvo potenciālu attiecībā uz tiroidālu modalitāti/ceļu, sniedzot vismaz mehānistiskus datus, kas precizē, vai pastāv tiroidāls endokrīni disruptīvs iedarbības veids.

                              1. punktā prasīto informāciju pieteikuma iesniedzējs iesniedz viena gada laikā pēc tam, kad publicēts saskaņā ar Eiropas Parlamenta un Padomes Regulas (EK) Nr. 1272/2008 37. panta 4. punktu pieņemtais Eiropas Ķimikāliju aģentūras Riska novērtēšanas komitejas pieņemtais atzinums par petoksamīdu un pieprasīto informāciju.
                        2. punktā prasīto informāciju pieteikuma iesniedzējs iesniedz divu gadu laikā pēc tam, kad Komisija ir publicējusi vadlīnijas par to, kā izvērtēt ūdens attīrīšanas procesu ietekmi uz virszemes ūdeņos un gruntsūdeņos atrodamo atlieku īpašībām.
                        3. punktā prasīto informāciju pieteikuma iesniedzējs iesniedz līdz 2020. gada 10. novembrim saskaņā ar Komisijas Regulu (ES) 2018/605 (3), ar ko groza Regulas (EK) Nr. 1107/2009 II pielikumu, aprakstot zinātniskus kritērijus endokrīni disruptīvu īpašību noteikšanai, un saskaņā ar EFSA un ECHA pieņemto kopīgo vadlīniju dokumentu par endokrīno disruptoru identificēšanu.

               (1)  Detalizēta papildinformācija par darbīgās vielas identitāti un tās specifikācija ir norādītas atjaunošanas ziņojumā.

               (2)  Eiropas Parlamenta un Padomes 2008. gada 16. decembra Regula (EK) Nr. 1272/2008 par vielu un maisījumu klasificēšanu, marķēšanu un iepakošanu un ar ko groza un atceļ Direktīvas 67/548/EEK un 1999/45/EK un groza Regulu (EK) Nr. 1907/2006 (OV L 353, 31.12.2008., 1. lpp.).

               (3)  Komisijas 2018. gada 19. aprīļa Regula (ES) 2018/605, ar ko groza Regulas (EK) Nr. 1107/2009 II pielikumu, aprakstot zinātniskus kritērijus endokrīni disruptīvu īpašību noteikšanai (OV L 101, 20.4.2018., 33. lpp.).

            II PIELIKUMS
            Īstenošanas regulas (ES) Nr. 540/2011 pielikumu groza šādi:

                        1)

                        A daļā svītro 122. ierakstu par petoksamīdu;

                        2)

                        B daļā pievieno šādu ierakstu:

                                    Nr.

                                    Parastais nosaukums, identifikācijas numuri

                                       IUPAC nosaukums

                                    Tīrība (1)

                                    Apstiprināšanas datums

                                    Apstiprinājuma termiņa beigas

                                    Īpaši noteikumi

                                    “127

                                    Petoksamīds

                                       CAS Nr. 106700-29-2

                                       CIPAC Nr. 665

                                    2-hlor-N-(2-etoksietil)-N-(2-metil-1-fenilprop-1-enil)acetamīds

                                    ≥ 940 g/kg
                                    Piemaisījumi
                                    Toluols: maks. 3 g/kg.

                                    2018. gada 1. decembris

                                    2033. gada 30. novembris

                                    A DAĻA
                                    Vienā un tajā pašā laukā drīkst lietot ne biežāk kā reizi divos gados ar maksimālo devu 1 200  g darbīgās vielas uz hektāru.
                                    B DAĻA
                                    Lai īstenotu Regulas (EK) Nr. 1107/2009 29. panta 6. punktā minētos vienotos principus, ņem vērā atjaunošanas ziņojuma par petoksamīdu secinājumus un jo īpaši tā I un II papildinājumu.
                                    Savā vispārējā novērtējumā dalībvalstis īpašu uzmanību pievērš:

                                                —

                                                riskam attiecībā uz gruntsūdeņu metabolītiem, ja petoksamīds tiek izmantots reģionos ar jutīgu augsni un/vai īpašiem klimatiskajiem apstākļiem,

                                                —

                                                riskam attiecībā uz ūdens organismiem un sliekām,

                                                —

                                                riskam, ko patērētājam rada atliekas pēckultūrās vai slikta raža.

                                          Lietošanas nosacījumos attiecīgā gadījumā ietver riska mazināšanas pasākumus.
                                    Pieteikuma iesniedzējs Komisijai, dalībvalstīm un Iestādei iesniedz apstiprinošu informāciju par:

                                                1)

                                                gruntsūdeņos iespējamo metabolītu relevanci, ņemot vērā ikvienu attiecīgu petoksamīda klasificējumu saskaņā ar Eiropas Parlamenta un Padomes Regulu (EK) Nr. 1272/2008 (2), it īpaši, ja tas kvalificēts par 2. kategorijas kancerogēnu vielu;

                                                2)

                                                ūdens attīrīšanas procesu ietekmi uz dzeramajā ūdenī esošo atlieku īpašībām;

                                                3)

                                                petoksamīda endokrīni disruptīvo potenciālu attiecībā uz tiroidālu modalitāti/ceļu, sniedzot vismaz mehānistiskus datus, kas precizē, vai pastāv tiroidāls endokrīni disruptīvs iedarbības veids.

                                          1. punktā prasīto informāciju pieteikuma iesniedzējs iesniedz viena gada laikā pēc tam, kad publicēts saskaņā ar Eiropas Parlamenta un Padomes Regulas (EK) Nr. 1272/2008 37. panta 4. punktu pieņemtais Eiropas Ķimikāliju aģentūras Riska novērtēšanas komitejas pieņemtais atzinums par petoksamīdu un pieprasīto informāciju.
                                    2. punktā prasīto informāciju pieteikuma iesniedzējs iesniedz divu gadu laikā pēc tam, kad Komisija ir publicējusi vadlīnijas par to, kā izvērtēt ūdens attīrīšanas procesu ietekmi uz virszemes ūdeņos un gruntsūdeņos atrodamo atlieku īpašībām.
                                    3. punktā prasīto informāciju pieteikuma iesniedzējs iesniedz līdz 2020. gada 10. novembrim saskaņā ar Komisijas Regulu (ES) 2018/605 (3), ar ko groza Regulas (EK) Nr. 1107/2009 II pielikumu, aprakstot zinātniskus kritērijus endokrīni disruptīvu īpašību noteikšanai, un saskaņā ar EFSA un ECHA pieņemto kopīgo vadlīniju dokumentu par endokrīno disruptoru identificēšanu.

               (1)  Detalizēta papildinformācija par darbīgās vielas identitāti un tās specifikācija ir norādītas atjaunošanas ziņojumā.

               (2)  Eiropas Parlamenta un Padomes 2008. gada 16. decembra Regula (EK) Nr. 1272/2008 par vielu un maisījumu klasificēšanu, marķēšanu un iepakošanu un ar ko groza un atceļ Direktīvas 67/548/EEK un 1999/45/EK un groza Regulu (EK) Nr. 1907/2006 (OV L 353, 31.12.2008., 1. lpp.).

               (3)  Komisijas 2018. gada 19. aprīļa Regula (ES) 2018/605, ar ko groza Regulas (EK) Nr. 1107/2009 II pielikumu, aprakstot zinātniskus kritērijus endokrīni disruptīvu īpašību noteikšanai (OV L 101, 20.4.2018., 33. lpp.).”


title: Komisijas Īstenošanas regula (ES) 2018/1265 (2018. gada 20. septembris), ar ko apstiprina darbīgo vielu fenpikoksamīdu saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū un groza Komisijas Īstenošanas regulas (ES) Nr. 540/2011 pielikumu (Dokuments attiecas uz EEZ.)

text:
                  21.9.2018

                  LV

                  Eiropas Savienības Oficiālais Vēstnesis

                  L 238/77

         KOMISIJAS ĪSTENOŠANAS REGULA (ES) 2018/1265
         (2018. gada 20. septembris),
         ar ko apstiprina darbīgo vielu fenpikoksamīdu saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū un groza Komisijas Īstenošanas regulas (ES) Nr. 540/2011 pielikumu
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2009. gada 21. oktobra Regulu (EK) Nr. 1107/2009 par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 13. panta 2. punktu,
         tā kā:

                     (1)

                     Apvienotā Karaliste 2014. gada 2. decembrī saskaņā ar Regulas (EK) Nr. 1107/2009 7. panta 1. punktu saņēma uzņēmuma Dow AgroScience GmbH pieteikumu uz darbīgās vielas fenpikoksamīda apstiprināšanu.

                     (2)

                     2015. gada 13. janvārī Apvienotā Karaliste kā ziņotāja dalībvalsts saskaņā ar minētās regulas 9. panta 3. punktu pieteikuma iesniedzējam, pārējām dalībvalstīm, Komisijai un Eiropas Pārtikas nekaitīguma iestādei (“Iestāde”) paziņoja, ka pieteikums ir pieņemams.

                     (3)

                     2016. gada 13. oktobrī ziņotāja dalībvalsts Komisijai projekta veidā iesniedza novērtējuma ziņojumu par to, vai ir gaidāms, ka minētā darbīgā viela atbildīs Regulas (EK) Nr. 1107/2009 4. pantā noteiktajiem apstiprināšanas kritērijiem, un tā kopiju nosūtīja Iestādei.

                     (4)

                     Iestāde rīkojās atbilstoši Regulas (EK) Nr. 1107/2009 12. panta 1. punktam. Tā saskaņā ar Regulas (EK) Nr. 1107/2009 12. panta 3. punktu pieprasīja, lai pieteikuma iesniedzējs dalībvalstīm, Komisijai un Iestādei sniegtu papildinformāciju. 2017. gada 31. jūlijā Iestādei atjaunināta novērtējuma ziņojuma projekta veidā tika iesniegts ziņotājas dalībvalsts sagatavotais papildu informācijas novērtējums.

                     (5)

                     2017. gada 22. decembrī Iestāde pieteikuma iesniedzējam, dalībvalstīm un Komisijai paziņoja savu secinājumu (2) par to, vai ir sagaidāms, ka darbīgā viela fenpikoksamīds atbildīs Regulas (EK) Nr. 1107/2009 4. pantā noteiktajiem apstiprināšanas kritērijiem. Savu secinājumu Iestāde publiskoja.

                     (6)

                     2018. gada 23. martā Komisija Augu, dzīvnieku, pārtikas aprites un dzīvnieku barības pastāvīgajai komitejai iesniedza pārskata ziņojumu par fenpikoksamīdu un projektu regulai par fenpikoksamīda apstiprināšanu.

                     (7)

                     Par vismaz viena šo darbīgo vielu saturoša augu aizsardzības līdzekļa vienu vai vairākiem reprezentatīviem lietojumiem un, konkrētāk, par lietojumiem, kas tika pārbaudīti un detalizēti ziņojumā, ir konstatēts, ka Regulas (EK) Nr. 1107/2009 4. pantā noteiktie apstiprināšanas kritēriji ir izpildīti.

                     (8)

                     Tāpēc ir lietderīgi fenpikoksamīdu apstiprināt.

                     (9)

                     Tomēr saskaņā ar Regulas (EK) Nr. 1107/2009 13. panta 2. punktu saistībā ar tās 6. pantu un pašreizējo zinātnes un tehnikas atziņas gaismā apstiprinājums tomēr jāsniedz ar dažiem nosacījumiem un ierobežojumiem. Konkrētāk, ir lietderīgi pieprasīt vēl vairāk apstiprinošas informācijas.

                     (10)

                     Saskaņā ar Regulas (EK) Nr. 1107/2009 13. panta 4. punktu būtu attiecīgi jāgroza Komisijas Īstenošanas regulas (ES) Nr. 540/2011 (3) pielikums.

                     (11)

                     Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

               IR PIEŅĒMUSI ŠO REGULU.

            1. pants
            Darbīgās vielas apstiprināšana
            I pielikumā specificēto darbīgo vielu fenpikoksamīdu apstiprina ar minētajā pielikumā noteiktajiem nosacījumiem.

            2. pants
            Īstenošanas regulas (ES) Nr. 540/2011 grozījumi
            Īstenošanas regulas (ES) Nr. 540/2011 pielikumu groza saskaņā ar šīs regulas II pielikumu.

            3. pants
            Stāšanās spēkā
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            Šī regula uzliek saistības kopumā un ir tieši piemērojama visās dalībvalstīs.
            Briselē, 2018. gada 20. septembrī

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 309, 24.11.2009., 1. lpp.

            (2)  EFSA (Eiropas Pārtikas nekaitīguma iestāde), 2018. Conclusion on the peer review of the pesticide risk assessment of the active substance fenpicoxamid (XDE-777). EFSA Journal 2018; 16(1):5146, 27 lpp., https://doi.org/10.2903/j.efsa.2018.5146.

            (3)  Komisijas 2011. gada 25. maija Īstenošanas regula (ES) Nr. 540/2011, ar ko īsteno Eiropas Parlamenta un Padomes Regulu (EK) Nr. 1107/2009 attiecībā uz darbīgo vielu sarakstu (OV L 153, 11.6.2011., 1. lpp.).

            I PIELIKUMS

                        Parastais nosaukums, identifikācijas numuri

                           IUPAC nosaukums

                        Tīrība (1)

                        Apstiprināšanas datums

                        Apstiprinājuma termiņa beigas

                        Īpaši noteikumi

                        Fenpikoksamīds

                           CAS Nr.: 517875-34-2

                           CIPAC Nr.: 991

                        (3S,6S,7R,8R)-8-benzil-3-{3-[(izobutiriloksi)metoksi]-4-metoksipiridīn-2-karboksamido}-6-metil-4,9-diokso-1,5-dioksonān-7-ilizobutirāts

                        ≥ 750 g/kg

                        2018. gada 11. oktobris

                        2028. gada 11. oktobris

                        Lai īstenotu Regulas (EK) Nr. 1107/2009 29. panta 6. punktā minētos vienotos principus, ņem vērā pārskata ziņojuma par fenpikoksamīdu secinājumus, un jo īpaši tā I un II papildinājumu.
                        Šajā vispārējā novērtējumā dalībvalstis īpašu uzmanību pievērš:

                                    —

                                    riska novērtējumam attiecībā uz apstrādes ietekmi uz patērētāju,

                                    —

                                    riskam attiecībā uz ūdens organismiem.

                              Lietošanas nosacījumos attiecīgā gadījumā ietver riska mazināšanas pasākumus.
                        Pieteikuma iesniedzējs iesniedz apstiprinošu informāciju par:

                                    1)

                                    ražotās darbīgās vielas tehnisko specifikāciju (pamatojoties uz komerciāla mēroga ražošanu) un toksiskuma pārbaudēs izmantoto partiju atbilstību apstiprinātajai tehniskajai specifikācijai;

                                    2)

                                    ūdens attīrīšanas procesu ietekmi uz dzeramajā ūdenī esošo atlieku īpašībām;

                                    3)

                                    fenpikoksamīda endokrīni disruptīvo potenciālu attiecībā uz tiroidālu modalitāti/ceļu, jo īpaši sniedzot mehānistiskus datus, kas saskaņā ar Komisijas Regulas (ES) 2018/605 (2) grozītajam Regulas (EK) Nr. 1107/2009 II pielikuma 3.6.5. un 3.8.2. punktam precizē, vai iesniegtajos pētījumos novērotie efekti ir vai nav saistīti ar tiroidālu endokrīni disruptīvu iedarbības veidu.

                              1. punktā prasīto informāciju pieteikuma iesniedzējs Komisijai, dalībvalstīm un Iestādei iesniedz līdz 2019. gada 11. oktobrim, 2. punktā prasīto – divu gadu laikā pēc tam, Komisija publicējusi vadlīnijas par to, kā izvērtēt ūdens attīrīšanas procesu ietekmi uz virszemes ūdeņos un gruntsūdeņos atrodamo atlieku īpašībām, un 3. punktā prasīto – līdz 2020. gada 10. novembrim.

               (1)  Detalizēta papildinformācija par pamatvielas identitāti un tās specifikācija ir norādītas pārskata ziņojumā.

               (2)  Komisijas 2018. gada 19. aprīļa Regula (ES) 2018/605, ar ko groza Regulas (EK) Nr. 1107/2009 II pielikumu, aprakstot zinātniskus kritērijus endokrīni disruptīvu īpašību noteikšanai (OV L 101, 20.4.2018., 33. lpp.).

            II PIELIKUMS
            Īstenošanas regulas (ES) Nr. 540/2011 pielikuma B daļā pievieno šādu ierakstu:

                           Nr.

                           Parastais nosaukums, identifikācijas numuri

                              IUPAC nosaukums

                           Tīrība (1)

                           Apstiprināšanas datums

                           Apstiprinājuma termiņa beigas

                           Īpaši noteikumi

                           “126

                           Fenpikoksamīds

                              CAS Nr.: 517875-34-2

                              CIPAC Nr.: 991

                           (3S,6S,7R,8R)-8-benzil-3-{3-[(izobutiriloksi)metoksi]-4-metoksipiridīn-2-karboksamido}-6-metil-4,9-diokso-1,5-dioksonān-7-ilizobutirāts

                           ≥ 750 g/kg

                           2018. gada 11. oktobris

                           2028. gada 11. oktobris

                           Lai īstenotu Regulas (EK) Nr. 1107/2009 29. panta 6. punktā minētos vienotos principus, ņem vērā pārskata ziņojuma par fenpikoksamīdu secinājumus, un jo īpaši tā I un II papildinājumu.
                           Šajā vispārējā novērtējumā dalībvalstis īpašu uzmanību pievērš:

                                       —

                                       riska novērtējumam attiecībā uz apstrādes ietekmi uz patērētāju,

                                       —

                                       riskam attiecībā uz ūdens organismiem.

                                 Lietošanas nosacījumos attiecīgā gadījumā ietver riska mazināšanas pasākumus.
                           Pieteikuma iesniedzējs iesniedz apstiprinošu informāciju par:

                                       1)

                                       ražotās darbīgās vielas tehnisko specifikāciju (pamatojoties uz komerciāla mēroga ražošanu) un toksiskuma pārbaudēs izmantoto partiju atbilstību apstiprinātajai tehniskajai specifikācijai;

                                       2)

                                       ūdens attīrīšanas procesu ietekmi uz dzeramajā ūdenī esošo atlieku īpašībām;

                                       3)

                                       fenpikoksamīda endokrīni disruptīvo potenciālu attiecībā uz tiroidālu modalitāti/ceļu, jo īpaši sniedzot mehānistiskus datus, kas saskaņā ar Komisijas Regulas (ES) 2018/605 (2) grozītajam Regulas (EK) Nr. 1107/2009 II pielikuma 3.6.5. un 3.8.2. punktam precizē, vai iesniegtajos pētījumos novērotie efekti ir vai nav saistīti ar tiroidālu endokrīni disruptīvu iedarbības veidu.

                                 1. punktā prasīto informāciju pieteikuma iesniedzējs Komisijai, dalībvalstīm un Iestādei iesniedz līdz 2019. gada 11. oktobrim, 2. punktā prasīto – divu gadu laikā pēc tam, Komisija ir publicējusi vadlīnijas par to, kā izvērtēt ūdens attīrīšanas procesu ietekmi uz virszemes ūdeņos un gruntsūdeņos atrodamo atlieku īpašībām, un 3. punktā prasīto – līdz 2020. gada 10. novembrim.”

               (1)  Detalizēta papildinformācija par pamatvielas identitāti un tās specifikācija ir norādītas pārskata ziņojumā.

               (2)  Komisijas 2018. gada 19. aprīļa Regula (ES) 2018/605, ar ko groza Regulas (EK) Nr. 1107/2009 II pielikumu, aprakstot zinātniskus kritērijus endokrīni disruptīvu īpašību noteikšanai (OV L 101, 20.4.2018., 33. lpp.).